《舍利浮图纪异呈邑明府姚齐州》
清代·成鹫

朱明洞天明月寺，僧有远公作佛事。范金铸塔通幽明，供养如佛真舍利。

十方诸佛现全身，八部天龙分侍卫。九环宝顶无量光，四句伽陀最深义。

紫檀刻作须弥座，金相玉质殊坚致。有时黑月放光明，有时白日生云气。

凡夫肉眼浑等閒，开士灵心契神异。秋风擎出杂华林，寄向宝光无佛地。

远公杖策入罗浮，空留宝塔陵高秋。塔高一尺魔一丈，虚堂雀鼠鸣啾啾。

钟前鼓后走胠箧，神光匿影随东流。明灯礼佛失舍利，人天怅惘僧悲愁。

韦驮大士擎宝柱，兀立不肯回双眸。老僧领众日祈祷，鸡鸣人定声不休。

尊天乃起运神力，澄汰恶浊成清浏。幺么褫魄自皈命，入门稽颡轮愆尤。

宰官现身发悲悯，赖有慈父姚齐州。饥寒切身失廉耻，罪虽可惩情可周。

殷勤提奖出首实，塔光返照莲池头。片言折狱出郊去，手持綵棒鞭春牛。

春牛白，春牛黑，昨朝角触今犁轭。春牛肥，春牛瘠，昔日咆哮今稼穑。

放下綵鞭一事无，弹琴隐几看春色。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。